Pupu

## Pupu (Ville)

Pupu on nopea, ovela ja tarvittaessa pistää pään pensaaseen. Ennen saapumistaan OldTowniin toimi hän tiedustelijana ja aarteenetsijänä heimolle, hän viihtyi yksin ja erillään muista, tehden usein yksin pitkiä retkiä erämaahan. OldTown yllätti Pupun kuten kaikki muutkin heimolaiset, mutta Pupu sopeutui sinne oikein hyvin saaden nopeasti uusia ystäviä erilaisista ryhmittymistä ja taustoista. OldTowniiin jäämisen jälkeen on Pupusta tullutkin vähän citykani, hän on huomannut viihtyvänsä enemmän ihmisten keskellä suojatussa kaupungissa kuin yksinään erämaata

penkoen. Seikkailunkaipuu iskee silti vieläkin aina välillä Pupulle ja siksi hänellä onkin tapana joutua aina mitä oudoimpiin tilanteisiin ja seikkailuihin, mistä hän on selvinnyt mielettömän hyvän onnensa ansiosta. Juuri onnensa takia hän on samaistunut jänikseen, joka useissa tarinoissa kuvataan viekkaaksi ja onnekkaaksi. Pupu on koko OldTownin kovin naistenmies, tai ainakin yrittää olla.

**Pupun tarina ennen OldTownia**

15 vuotta sitten heimoa riivasi epäonni. Jotkut puhuivat pahoista hengistä, toiset metsän pedoista, kolmannet varkaasta heimon sisällä. Jo kuukausien ajan heimon varastoista oli kadonnut ruokaa ja ammuksia. Aluksi määrät olivat huomaamattomia, mutta ajan myötä ne kävivät yhä suuremmiksi ja röyhkeämmiksi. Myös heimolaisten henkilökohtaisia tavaroita alkoi kadota. Tiedustelijat eivät olleet huomanneet mitään epänormaalia, eivätkä nähneet ketään heimon lähettyvillä kuukausiin. Tilanteeseen ei löydetty ratkaisua.

"Paha henki" riivasi heimoa lukuisten kuunkiertojen ajan, kunnes eräänä yönä Karhu heräsi levottomasta unestaan vain huomatakseen, että hänen ikioma aseensa oli varastettu hänen tyynynsä alta. Raivohullu Karhu nostatti hälytyksen ja herätti koko heimon etsimään hänen arvokkaan aseensa varastanutta moukkaa. Kettu oli huomannut varastelevan pojan jo aikaisemmin, vaan aivan kuten ennenkin, keskittyi hän nytkin vain tarkkailemaan tilannetta mielenkiinnolla. Harakkakin oli tiennyt varastelijasta jo pidemmän aikaa, oikeastaan jo ennen varkauksien alkua, sillä hän oli nähnyt näyn uudesta vikkeläjalkaisesta heimolaisesta. Kokko, joka vielä etsi paikkaansa heimossa, otti tehtäväkseen löytää varkaan mitä pikimmiten. Ja niin hän tekikin. Varas, joka osoittautui nuoreksi ja ryysyiseksi pojaksi, löytyi piilottelemasta pää työnnettynä pensaaseen, aivan kuin jänöllä. Kokko raahasi itkevän ja nälkäisen pojan Karhun luo oikeudenkäyntiin.

Karhu huusi kuolemantuomiota. Toinen olisi halunnut katkaista pojan kädet. Sammakko muistutti varkaan olevan pelkkä nälkäinen lapsi. Vikkelänä ja ovelana yksilönä hänelle kyllä löytyisi ajan myötä käyttöä heimossa. Vastoin Karhun toivetta päätti heimo rangaistuksesta, jossa varas joutuisi palvelemaan viikon jokaista heimon jäsentä, jolta oli henkilökohtaisesti varastanut. Hänen täytyi myös korvata kaikki varastamansa heimolle.

Jo vuodessa oli poika maksanut kaikki velkansa heimolle. Hän saattoi kadota viikoiksi erämaahan tuoden takaisin säilykeruokaa, ammuksia ja myös harvinaisia aseita ja teknologisia härveleitä. Mistä ja miten poika nämä sai jäi mysteerin varjoon, monet eivät luottaneet poikaan vieläkään. Osa ajatteli hänen varastaneen saaliinsa joltain epäonniselta erämaan joukolta.

Kaikesta huolimatta oli poika todistanut itsensä hyödylliseksi heimolle. Hänen oli aika tulla täysiveriseksi heimolaiseksi. Shamaanit olivat jo aikaisemmin nähneet enteitä vikkeläjalkaisesta,mysteerisestä ja onnekkaasta miehestä, jäniksestä. Niinpä poika suoritti aikuistumisriittinsä noin kuudentoista vanhana. Rituaali oli hankala, vaarallinen ja kuolettava. Pojalle annettiin hetken etumatka, jonka jälkeen hänen piti paeta ja vältellä kylän metsästäjiä kolme päivää.

Kului viikko, eikä yksikään metsästäjistä ollut löytänyt poikaa. Edes vanha ja mahtava Villisika ei ollut nähnyt häntä. Jotkut jo epäilivät pojan jääneen suden suupalaksi tai että joku varastelusta kaunaa kantanut heimolainen olisi hoidellut salassa pojan pois päiviltä. Kuitenkin, kahdeksan päivää rituaalin alkamisen jälkeen, marssi poika takaisin heimon luo, mukanaan uusi konepistooli sekä hyväkuntoinen rinkka täynnä ammuksia, ruokaa, kirjoja ja muita hyödykkeitä. Kysyttäessä pojalta selityksiä hän vastasi maireasti hymyillen: "Eksyin vähän matkalla, kun tuli niin kiire juosta pakoon niin juoksinkin aika perkeleen kauas ja löysin sattumalta nämä maasta." Poika oli nyt mies, Jänis. Tästähän kateelliset tietysti pian keksivät pilkkanimen Pupu, jota Jänis alkoikin käyttää kunnialla omana nimenään.

Pupussa on jotain todella mysteeristä. Omien sanojensa mukaan hän ei muista lapsuuden ajoistaan oikein mitään. Hän osasi jo lapsena heimoon tullessaan lukea ja kirjoittaa, mikä ei ole mikään itsestäänselvyys erämaassa ja lisäksi hallitsi myös parin muun kielen, kuten englannin alkeita. Pupu myös tietää asioita, tai ainakin luulee tietävänsä. Hän kerää Vanhan maailman kirjoja ja tutkii niitä ymmärtääkseen maailmaa paremmin. Pupu ei paljoa jaa tietojaan ellei häneltä jotain kysy, ehkä siksi, että hänen maailmankuvansa saattaa erota heimon tietäjien maailmankuvasta paljonkin. Pupulta löytyy myös lähes yliluonnollinen kyky selviytyä ja löytää asioita, minkä monet tulkitsevat onneksi. Pupu ei ole kovin hengellinen, tai ei samalla tavoin kuin muut heimolaiset. Pupu osaa kylläkin olla taikauskoinen, hän uskoo siihen että onni on rajallista ja se voi loppua kesken. Siksi hänellä onkin kaikenlaisia omia tuuriin ja onneen liittyviä uskomuksia ja rituaaleja. Pupu kantaa aina mukanaan kahtatoista jäniksenkäpälää.

Se alkoi pojan kasvaessa mieheksi ja paheni varsinkin kun hän sai aikuistumisriittinsä suoritettua. Yksikään heimon naisista ei ollut, eikä ole vieläkään suojassa Pupun kohteliaisuuksilta. Moni on jo tottunut Pupun alati flirttailevaan luonteeseen, osa naisista varmasti nauttiikin huomiosta. Heimon miehet toisaalta... no he suhtautuvat kukin omalla tavallaan, yksi käsittää Pupun yhtenä vitsinä, toinen onnenonkijanaistenvarkaana, kolmas karismaattisena ja taitavana survivalistina.

**OldTown ja Pupu**

OldTown muutti Pupua ja varsinkin heimon mielipidettä Pupusta. Jo ensimmäisenä iltana heimon saavuttua tähän mystiseen kaupunkiin joutomaan keskellä onnistui Pupu löytämään uusia ystäviä ensin niin vaaralliselta ja vihamieliseltä vaikuttavasta ympäristöstä. Hän ymmärsi pian, että kaikki tässä kaupungissa pyörii pullonkorkkien ympärillä, joita käytettiin yleispätevänä valuuttana. Elämä OldTownissa oli suhteellisen helppoa niin pitkään, kun oli valmis tekemään jotain töitä ja niin pitkään kun ei hankkinut vihollisia. Pupu päättikin siis hankkia vain ystäviä ja tehdä töitä aina kun rahat loppuivat kesken.

Ystäviä löytyi aika helposti. Etelän joutomaan ihmiset kuuntelivat kiinnostuneena tarinoita pohjoisen kylmästä talvesta ja lapin tuntureista. Pupulla oli tärkeitä ensiaputaitoja, joiden avulla hän sai useamman kerran työtä jonkun palkkasoturi/vartijaporukan mukana. Kaunis ja ylväs nainen, joka nimitti itseään Pariisin kuningattareksi löi Pupusta hänen ritarinsa, ja näin Pupusta tuli Sir Bunny, Pariisin kuningattaren henkivartiokaartin jäsen. Pupu oli myös mukana valtaamassa takaisin tätä paikkaa nimeltä Paris.

Pupu taisteli myös urhoollisesti suurta mutanttia vastaan OldTownin edustalla, haavoittaen sen henkihieveriin miekallaan. Juuri kun Pupu oli iskemässä viimeistä lyöntiä onnistui mutantti raapaisemaan urhoollista Pupua. Onneksi Pupun uudet ystävät ajoivat hänet rautahirvellä OldTownin sairaalaan, missä kauniit hoitsut ja lääkärit hoitivat sankarin kuntoon alta aikayksikön. Mutantin surmaamisen kunnia meni Korpille, ja vaikka Pupu hoitikin suurimman osan taistelusta, ei hän vaatimattomana kanna kaunaa Korpille.

Pupu ei tehnyt tätä tärkeää diplomaattityötä heimolle yksin. Hänen mukanaan kulki usein toinen karismaattinen persoona, Kukko. Yhdessä he kokivat monet seikkailut ja juhlat. He ottivat myös osaa kaksintaisteluun, mutta tämä tarina on parempi kuulla suoraan Pupulta tai Kukolta. Kännispäissään joku sai upean idean siitä, että Pupusta pitäisi tulla OldTownin presidentti. Pupu yrittää saada ajettua presidentinkampanjaansa läpi, sillä hän uskoo vakaasti ettei ole parempaa henkilöä johtamaan OldTownia. yhtenä ongelmana tietysti on se, että OldTownissa ei ole koskaan ollut presidentinvirkaa ja muutaman vuoden takainen pormestariäänestys ajoi koko kaupungin sisällissotaan. Kaupunkia kontrolloiva tekoäly Igor ei kuitenkaan suoraan tyrmännyt ajatusta vaan pikemminkin toivotti onnea tulevaan kampanjaan.

BUNNY FOR PRESIDENT!